**Povzetek revizijskega poročila *Pravilnost poslovanja Občine Radovljica v delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic***

Računsko sodišče je revidiralo *pravilnost poslovanja Občine Radovljica v delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic, v letih 2015, 2016 in 2017.* Cilj revizije je bil izrek mnenja o pravilnosti poslovanja Občine Radovljica v delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic, v letih 2015, 2016 in 2017.

Računsko sodišče je o pravilnosti poslovanja Občine Radovljicav delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic, v letih 2015, 2016 in 2017 izreklo *mnenje s pridržkom,* ker občina ni poslovala v skladu s predpisi v naslednjih primerih:

* z izplačili sejnin 6 članom občinskega sveta je presegla zakonsko določeno mejo letnega zneska izplačil posameznemu članu občinskega sveta; 4 članom občinskega sveta in 1 članu delovnega telesa občinskega sveta, ki ni član občinskega sveta, je izplačala prenizko sejnino, 2 članoma občinskega sveta pa je izplačala previsoko sejnino;
* članici svetniške skupine je omogočila prevzem opreme, čeprav ta prevzema opreme ni potrdila s podpisom reverza;
* račun je plačala pred zapadlostjo; ponudnikom blaga in izvajalcem storitev za dobavljeno blago oziroma opravljene storitve ni izdala naročilnic (v letih 2015, 2016 in 2017 plačano v skupnem znesku 27.695 EUR); ker ni pridobila ustreznih dokazil (potrdil oziroma dobavnic), pred plačilom računov v skupnem znesku 495 EUR ni mogla preveriti pravnega temelja in višine obveznosti, ki izhajata iz verodostojne knjigovodske listine;
* sredstva proračuna je porabljala tudi za reprezentanco, ni pa določila namenov, za katere se lahko porabljajo sredstva, ki jih je v proračunu načrtovala za reprezentanco, ni omejila oziroma določila višine sredstev, ki se lahko porabijo za posamezen namen, in ni opredelila načina spremljanja porabe teh sredstev; plačala je račune v skupnem znesku 6.251 EUR za opravljene storitve oziroma nakupe blaga, ki glede na namen niso potrebni za delovanje občine; ni zagotovila nadzora nad poslovanjem krajevnih skupnosti v delu, ki se nanaša na porabo sredstev za reprezentanco, in v delu, ki se nanaša na porabo sredstev, plačanih s službenimi plačilnimi karticami.

Poleg tega računsko sodišče v reviziji ni pridobilo ustreznih in zadostnih revizijskih dokazov, da je občina kupljeno blago za pogostitve na delovnih sestankih župana in zaposlenih v občinski upravi dejansko porabila le za pogostitve na delovnih sestankih z zunanjimi partnerji, ne pa tudi za pogostitve članov organov občine in zaposlenih v občinski upravi ter da je občina kupljeno blago za namen priložnostnih daril dejansko porabila le za obdaritev poslovnih partnerjev in protokolarnih gostov, ne pa tudi za člane organov občine in zaposlene v občinski upravi, zaradi česar ni moglo potrditi, da so bila sredstva proračuna porabljena za izvajanje funkcij občine v smislu, kot to zahtevata drugi odstavek 2. člena in 7. člen Zakona o javnih financah, torej za naloge občine skladno z veljavnimi predpisi in v višini, ki je za to potrebna.

Računsko sodišče je od Občine Radovljica *zahtevalo predložitev odzivnega poročila,* v katerem mora izkazati popravljalni ukrep za odpravo ugotovljene nepravilnosti, in podalo *priporočila* za izboljšanje poslovanja.

Ljubljana, 6. oktobra 2020